VDSS Sklep Psp 98/2022
Datum: 2022-05-18T02:00:00.000+02:00
ecli: ECLI:SI:VDSS:2022:PSP.98.2022
sodisce: Višje delovno in socialno sodišče
oddelek: Oddelek za socialne spore
podrocje: CIVILNO PROCESNO PRAVO
institut: dopolnilni sklep o pravdnih stroških - rok za vložitev predloga za izdajo dopolnilnega sklepa - odmera pravdnih stroškov

## Jedro

Skladno s 325. členom ZPP se dopolnilna sodba ali sklep izda le na predlog, ki ga lahko stranka poda v 15 dneh od prejema sodbe. Zmotno je torej stališče pritožbe, da bi tožena stranka predlog za izdajo dopolnilnega sklepa morala vložiti 19. 1. 2022, ko je bil sklep izdan.

## Izrek

Pritožba se zavrne in se potrdi dopolnilni sklep sodišča prve stopnje.

## Obrazložitev

1. Sodišče prve stopnje je z izpodbijanim sklepom sklenilo, da tožnica krije sama svoje stroške postopka (I. točka izreka). Obenem je tožnici naložilo, da mora v 8 dneh od vročitve tega sklepa, povrniti toženi stranki stroške postopka v znesku 757,44 EUR z zakonskimi zamudnimi obrestmi, ki tečejo od prvega naslednjega dne po izteku roka za izpolnitev obveznosti do plačila.

2. Zoper sklep sta pritožbo vložila podpisana tožnica in njen skrbnik A. A. Navajata, da je predlog za izdajo dopolnilnega sklepa, ki ga je tožena stranka vložila 1. 2. 2022 prepozen, saj bi ga morala vložiti 19. 1. 2022. 3. Pritožba ni utemeljena.

4. Po preizkusu zadeve v skladu z drugim odstavkom 350. člena v zvezi s 366. členom Zakona o pravdnem postopku (Ur. l. RS, št. 26/99 s spremembami, v nadaljevanju ZPP) pritožbeno sodišče ugotavlja, da je sodišče prve stopnje popolno in pravilno ugotovilo dejansko stanje in pravilno uporabilo materialno oziroma procesno pravo. V postopku pa tudi ni prišlo do absolutnih bistvenih kršitev določb ZPP, na katere pritožbeno sodišče pazi po uradni dolžnosti.

5. Izpodbijani sklep je sodišče prve stopnje izdalo na podlagi ugotovitve, da je dne 19. 1. 2022 izdalo sklep, s katerim je zavrglo tožbo z dne 3. 12. 2018, ker za vsebinsko sojenje niso izpolnjene procesne predpostavke, ki jih določa Zakon o državnem odvetništvu (Ur. l. RS, št. 23/2017, v nadaljevanju ZDOdv). Kot izhaja iz priložene povratnice, je tožena stranka citirani sklep prejela 25. 1. 2022. 6. Tožena stranka je nato dne 1. 2. 2022 vložila predlog za izdajo dopolnilnega sklepa. Sodišče prve stopnje je predlog tožene stranke, ki se nanaša na stroške postopka, štelo za utemeljen, predlog za izdajo dopolnilnega sklepa pa je tudi pravočasen, vložen v 15 dneh od prejema sklepa.

7. Skladno s 325. členom ZPP se dopolnilna sodba ali sklep izda le na predlog, ki ga lahko stranka poda v 15 dneh od prejema sodbe. Če predsednik senata spozna, da je predlog za dopolnitev sodbe utemeljen, skladno s prvim odstavkom 326. člena ZPP razpiše glavno obravnavo, da se izda sodba o zahtevku, o katerem ni bilo odločeno (dopolnilna sodba). Če se predlog za dopolnitev sodbe nanaša samo na stroške postopka, po četrtem odstavku 326. člena ZPP odloči o njem predsednik senata brez naroka. Vse navedeno skladno s 332. členom ZPP velja tudi za sklepe.

8. Zmotno je torej stališče pritožbe, da bi tožena stranka predlog za izdajo dopolnilnega sklepa morala vložiti 19. 1. 2022, ko je bil sklep izdan.

9. Ker tožnica v sporu ni uspela, uveljavljala pa je odškodnino v višini 25.000,00 EUR, je sodišče prve stopnje pravilno skladno z določbo prvega odstavka 154. člena v zvezi z 155. členom ZPP sklenilo, da tožnica sama krije svoje stroške postopka. Hkrati je skladno s citirano pravno podlago naložilo tožnici, da je dolžna povrniti stroške postopka toženi stranki v višini 757,44 EUR z zakonskimi zamudnimi obrestmi, ki tečejo od prvega naslednjega dne po izteku roka za izpolnitev obveznosti do plačila.

10. Stroške državnega odvetništva je skladno s prvim odstavkom 8. člena ZDOdv obračunalo po tarifi, ki ureja odvetniške storitve ob upoštevanju določbe 155. člena ZPP. Znesek 757,44 EUR predstavlja 600 točk za sestavo odgovora na tožbo (1.a točka tar. št. 15 OT), 600 točk za zastopanje na prvem naroku (3.a točka tar. št. 15 OT) in 40 točk za odsotnost iz pisarne (četrti odstavek 6. člena OT). Skupaj je tako sodišče prve stopnje toženi stranki priznalo 1.240 točk, kar pri vrednosti točke 0,60 EUR znaša 744,00 EUR in izdatke v višini 22,4 točke, to je 13,44 EUR oziroma skupaj 757,44 EUR. Višjih priglašenih stroškov pa sodišče prve stopnje ni priznalo in razloge zato tudi ustrezno obrazložilo.

11. Glede na vse obrazloženo je pritožbeno sodišče pritožbo v skladu z 2. točko 365. člena ZPP kot neutemeljeno zavrnilo in potrdilo dopolnilni sklep sodišča prve stopnje.